পাকিস্তানিদের তাড়া খেয়ে পালিয়ে যাওয়া আরো অনেক বাঙালির মতো আগরতলায় আশ্রিত তখন রাজনীতিবিদ মিজানুর রহমান চৌধুরী। পরবর্তীকালে বাংলাদেশের প্রধানমন্ত্রী পর্যন্ত হন যিনি। জয় বাংলা একাদশের ম্যাচ আয়োজন নিয়ে কথা বলার জন্য তাঁর কাছে যান কয়েকজন। সে দলে ছিলেন ফুটবলার সুভাষ চন্দ্র সাহাও। ওই রাজনীতিবিদের বলা সেদিনের কথাগুলো এত বছর পরও কানে বাজে সুভাষের, ‘‘মিজান ভাই খুব খুশি হলেন। আমাদের কিছু রুপিও দিলেন, সম্ভবত পাঁচ শ রুপি। এরপর বললেন, ‘ওভাল টেস্ট খেলে পাকিস্তানের ফাস্ট বোলার ফজল মাহমুদ যে নাম করেছেন, তোমরাও অমন নাম করতে পারবে। তাতে আমাদের স্বাধীনতা আন্দোলন গতি পাবে।’ তাঁর কথায় আমরা সবাই অনুপ্রাণিত হই খুব।’’